Atturi popolari Russi jiffilmjaw f'Malta
Bosta atturi magħrufa mir-Russja kienu Malta fil-ġimgħat li għaddew għall-produzzjoni tal-film Russu The Divers. Dan il-film mistenni jkun għall-wiri fis-swali taċ-ċinema f'nofs is-sena d-dieħla. The Divers kien maħdum taħt id-direzzjoni tal-direttur Russu Konstantin Buslov. Dan il-film mimli avventura inġibed f'iktar minn għoxrin lokalita' differenti madwar Malta fosthom fil-Bibljoteka Nazzjonali u l-Palazz tal-Granmastru fil-Belt Valletta, il-Bajja ta' San Tumas, Marsaxlokk u Vittoriosa. Buslov ħa wkoll lill-atturi u kru taħt l-ilma sabiex inġibdu xeni li jżidu mat-tensjoni tal-avventura. Il-produzzjoni kienet f'idejn il-kumpanija Maltija Film Corporation , li tifforma parti minn U-Group. Il-kumpanija investiet €2 miljun f'sottomarin li minnu jsir filming fil-baħar sa 300 metru fond. The Divers huwa dwar kaċċa għal teżor imħallta ma' relazzjonijiet intriganti bejn il-karattri prinċipali li jinkludu wkoll element tal-istorja Maltija. Il-kittieb Russu Denis Rodimin, magħruf għal kitbiet ferm popolari bħal film Boomer , kiteb l-iskript ta' The Divers . Fost l-atturi hemm Konstantin Khabenskiy u Svetlana Khodchenkova, meqjusa ta' livell għoli ferm fir-Russja kif ukoll l-attur li qed kiseb suċċessi Denis Shvedov. Il-produzzjoni tinkludi wkoll lil Jimi Busuttil, David Rizzo, Clint Grech, John Suda, Theresa Gauci. Parti mill-produzzjoni kien hemm it-talent lokali fosthom ta' Charlo Dalli (Direttur tal-Arti), Mavis Formosa (Direttur tal-Atturi) u Annamaria Grima (Location Manager).